ming030890/wiki-yue-high-quality huggingface dataset:
工程學設計過程

喺成個設計過程當中，工程師會用到數學、自然科學（尤其係物理學）以至經濟學等領域上嘅知識。
工程學設計過程同科學上所用嘅科學方法（scientific method）有相似之處：工程學設計過程旨在用設計嚟解決一啲實用上嘅問題，而科學研究旨在用實驗等嘅方法嚟解答一啲理論性嘅問題（簡單講即係嘗試緊解釋宇宙嘅運作）；兩個過程都要建基於已有嘅知識，並且逐漸噉縮窄研究嘅範圍，追求新嘅知識；兩者主要分別在於，工程學睇重發明一啲新嘅事物，而科學睇重發現一啲一路都存在、但前所未知嘅事物。

步驟
内文：工程學
睇埋：科學方法同產品設計
喺一般嘅分法上，工程學設計過程大致上有九大步驟：
界定問題：工程學設計過程第一個步驟係要界定要解決嘅問題；喺呢個步驟，工程師會問以下嘅問題：
要解決嘅問題係乜？（隻軟件嘅輸入同輸出要係啲乜？）
邊個需要解決呢個問題？
點解呢個問題需要解決？
舉個例說明，想像有個軟件工程師俾人請佢開發一個繪圖軟件俾攝影師用；喺界定問題階段，個軟件工程師要做嘅係了解攝影師做嘅工作，整返個列表，列出嗮隻軟件需要有啲乜嘢功能（攝影師需要嘅功能同一般人需要嘅好唔同，同時佢哋嘅需要又會同畫家嘅唔同）。
做研究：由其他人嘅經驗當中學習（呢點同科學方法一樣）－個工程師要做吓資料搜集，睇吓其他人有冇遇到過類似嘅問題，同埋佢哋係點樣解決個問題嘅：
其他人有冇解過類似嘅問題？
嗰啲人係點樣解個問題嘅？
講返頭先軟件工程師嘅例子，佢需要去搜集資料，睇吓前人整過嘅繪圖軟件，知道呢啲軟件有乜功能同埋用起上嚟順唔順手；呢啲資訊好重要，因為呢啲資訊會話俾佢知，有啲乜嘢功能前人經已整咗（所以如果佢想自己整嗰隻軟件有競爭力，佢就要諗多啲有用嘅額外功能）、有啲乜嘢功能之前嗰啲軟件整得唔順手（所以佢可以靠將呢啲功能整得順手啲，令自己隻軟件有競爭力）... 等等。
講明要求：講明件產品有啲乜嘢要求係要達到嘅，即係話要：
搵出類似產品有乜共通嘅重點特徵。
了解呢啲特徵點樣幫手解決個問題。
又講返頭先軟件工程師嘅例子，佢要列出有啲乜嘢功能係之前嗰啲繪圖軟件冚唪唥都有嘅（好似係俾用家睇同放大幅圖像以及係上色等等）－呢啲功能佢隻軟件要有齊嗮，而且佢要明白每個功能滿足咗用繪圖軟件嘅人嘅乜嘢需要（同諗吓自己隻軟件滿足到乜打前嘅軟件滿足唔到嘅需要）。
諗計：工程師要諗計，諗出若干個可能方案（有咁多諗咁多）：
度竅；
畫設計圖；
計吓數，睇吓每個方案嘅效率。
又講返頭先軟件工程師嘅例子，佢可能要諗幾個方案出嚟，每個方案係一段虛擬碼、知道嗮嗰段碼會用乜嘢演算法（喺實際應用上，每段碼會起碼有幾廿萬行碼）。
一幅圖則；建築師喺設計一棟建築物嗰陣，通常會畫啲圖則嚟描繪佢想像中嗰棟建築物嘅樣。
揀好設計：跟住個工程師要由諗出嚟嘅計當中揀一個：
搵個基準量度一個設計要點先算「好」（要效率？定係要以第啲嘢作準？）；
計吓每個方案喺基準上嘅表現（邊個效率最高）？
揀表現最好嗰個。
又講返頭先軟件工程師嘅例子，然後個工程師會再用運算理論上嘅方法，計吓每段碼嘅效率同其他表現指標（好似係「行起上嚟平均會幾嘥時間」同「喺最壞情況下會嘥幾多時間」等）。
發展設計：工程師要慢慢細執個設計：
要詳細度好整件成品出嚟嘅每個階段（即係製造過程）；
要度好用乜物料；
要度吓個設計喺之前嘅階段當中冇度到嘅細節部份。
又用返軟件工程嘅例子，個工程師要度吓（例如）要用乜程式語言去寫隻軟件嘅程式、個工作時間表係點（喺乜嘢時間要做到邊度）、同個程式要分做幾多個檔案等等。
整原型：然後，個工程師就要整返個原型（prototype）出嚟。一個原型係指一個有可能出得街、行得到嘅成品：喺打前嘅階段當中，件產品都係一件淨係概念上存在嘅物件，所以冇得攞去做測試，而一個原型係行得嘅版本，可以俾個工程師攞去做測試。例如係一個實際行得到嘅程式（軟件工程）或者一架實際郁得到嘅汽車（機械工程）呀噉。
2005 年幾場撞擊測試；工程師設計汽車嗰陣，通常會攞架原型去做撞擊測試（步驟 6），即係擺啲假人喺架車裏面然後特登撞車，睇吓啲假人會唔會（例如）四分五裂身首異處－靠噉嚟評估架車嘅設計夠唔夠安全。
測試同重新設計：工程師跟手要攞個原型去做測試，實際行吓睇吓點（行起上嚟順唔順暢，如果係電腦軟件嘅話，即係行起上嚟有冇 bug 等嘅問題）。喺實際應用上，通常個工程師初頭嗰陣都係諗住自己條橋係天衣無縫嘅，但一到咗測試階段會搵到啲意料之外嘅甩漏。如果佢發現個原型有問題，噉就要去做重新設計，嘗試整一件冇問題嘅產品。
發佈結果：上述嘅工作冚唪唥搞掂嗮，件產品出咗街（或者正式宣告失敗）之後，工程師要向所有有關人員（例如係投資咗落去呢個項目嘅企業）發佈成個項目嘅成果。例如係向請佢設計呢件產品嗰間公司嘅管理層做返個口頭或者書面嘅報告，講吓「成個設計過程做成點」以及「件產品賣成點」等等嘅資訊；有陣時，一個工程學設計過程嘅結果仲會俾人攞去喺期刊上面公佈。
工程界功能界別

工程界功能界別係香港立法會一個功能界別，選民嚟自工程師。
呢個界別係由建築、測量及都市規劃界功能界別分拆出嚟。
太洋一

太洋一（1982年8月3號—）係日本足球員，司職守門員，效力過熊本羅亞素，大阪飛腳，及東京綠茵。
太極拳

太極拳係太極門對其主要拳法嘅總稱呼，屬內家武學。太極拳呢個名幾時開始有已難考正，傳聞係由宋元時代太極張三丰創造，但係現代太極門五大派（陳家太極門、楊家太極門、吳家太極門、武家太極門、孫家太極門）叫渠為太極拳，卻係由武家太極拳始創人武禹襄開始。武禹襄兄長武澄清於舞陽鹽店得到王宗岳所著嘅《太極拳論》。武禹襄見而讀之，潛心研究後，心有所悟，始稱其拳為太極拳。嚮武禹襄叫此拳作太極拳之前，楊家太極拳始創人楊露禪嚮北平教拳嗰陣，此拳曾被稱為柔拳、綿拳、化拳、同軟拳。

簡介
太極拳係道家武學，行拳嗰陣講究鬆沉圓活，內外一體，周身動靜純以意行。基本戰術同《莊子‧說劍》中所言嘅道門劍學戰術一樣，係「示之以虛，開之以利，後之以發，先之以至 」。先明察敵方嘅勁氣（聽勁），透過唔同心法令敵人勁氣落空又或將之引乜，使敵人因為身法進入敗勢而難以再有效控制自身勁氣身法，直至其虛實畢露，即刻擊其虛處 。

源流
太極拳源流嘅講法，主要有兩大流派。第一個，係「陳家溝起源說」，第二個係「蔣發傳陳長興說」。

陳家溝起源說
武術史名家顧留馨（渠係陳家太極門重要傳人之一 ）同唐豪認為現代太極拳由陳家溝「炮捶陳家」（即係今日陳家太極門嘅掌門家族）嘅陳王廷所創。依據係《陳氏家乘》之中記載陳王廷一句頗為模糊嘅詩：「晚年造拳自娛」。顧留馨與唐豪憑呢句認為陳王廷所做嘅拳就係太極拳 。

蔣發傳陳長興說
楊、吳、武、孫四家太極門嘅人多持此說。呢個學說認為太極拳於明末清初由傳人山右王宗岳傳畀蔣發 。而陳家溝炮捶陳家（即係今日陳家太極門嘅掌門家族）嘅陳長興畀蔣發打敗之後，拜渠為師 。陳長興學成太極拳之後，嚮陳家溝教過少數弟子，但係陳家族人認為渠拜外族人為師，所以禁止渠再嚮陳家溝教拳。自此，陳家溝中只有陳長興同渠少數嘅弟子識得此拳 。直至陳長興弟子楊露襌（楊家太極門宗師）以太極拳威震京城（北平）嘅消息傳到陳家溝之後，族人意識到此拳嘅利害，先至找陳長興教太極拳。但係陳長興當時年紀已老，好難再教渠地全套太極拳，所以只好將太極拳心法招式儘量容入陳家炮捶之中。呢套拳，就係今日陳家太極門嘅「頭套拳」。

蔣發創立趙堡太極門說
呢個學說係由趙堡太極門一系所持。同《蔣發傳陳長興說》一樣，相信太極拳不知始於何人,武當道人張三丰善於此技。後來由山右王宗岳傳畀蔣發，而蔣發學此拳七年後，返去趙堡鎮，成為趙堡太極門第一代傳人。後來陳家溝陳家第十五世祖，陳家拳小架傳人，太學士陳清萍搬去趙堡鎭，並拜張彥為師，成為趙堡太極門第七代傳人。渠嚮趙堡鎭設館廣收徒，此拳先至傳出趙堡鎭。
太比字節

太比字節（粵拼：taai3 bei2 zi6 zit3）；港澳地區叫太比位元組[未記出處或冇根據]；全名係太拉比位元組或太拉比字節（英文：Tera Binary Byte，簡稱TiB），係一種資訊計量單位。

同太字節嘅對比
雖然話太比字節同太字節有好密切嘅關係，兩者可以係同義，又可以係1012位元組，啫係1,000,000,000,000位元組，但係佢哋嘅計算方法都有唔同。因為太字節係用十進制計，而太比字節係二進制嘅單位嚟計嘅。
Microsoft Windows等作業系統就係用太字節嚟換算，唔係太比字節。
太浩湖

太浩湖（英文：Lake Tahoe）係美國加利福尼亞州艾奧多拉多縣同內華達州首府卡森城邊界嘅一個淡水湖，亦係全北美洲最大嘅高山湖。
太極樂隊

太極樂隊（英文：Tai Chi）係一隊香港流行音樂樂隊，喺1984年10月15號成立，最初只有四位成員，之後同Trinity樂隊合併，成為由七位成員組成嘅一隊樂隊。

簡介
1985年太極參加第一屆嘉士伯流行音樂節，奪得全場總冠軍同多個獎項。之後進軍樂壇，短短幾年已經迅速走紅，奪得1986年度十大中文金曲「最有前途新人獎」金獎。太極出道以嚟著名歌曲包括《留住我吧》、《每一句說話》、《拚命三郎》、《Crystal》等。早期作品風格較為凌厲，到1989年開始主流化，並流行一時。不過由於歌曲大多數都係粵語流行曲，太極嘅影響力一般只係喺香港，地位遠低於同期出道嘅Beyond。自1995年開始太極作品開始減少，成員各自發展，鄧建明（Joey）、雷有暉（Patrick）同唐奕聰轉做幕後；而Joey同Patrick更推出個人專輯，獲得好評；而朱翰博成立咗音樂學校。不過多年嚟七位成員多次合作舉行演唱會，亦大受歡迎。
2021年3月2號，鍵琴手唐奕聰逝世，終年57歲。
太歲

太歲，又叫歲陰，虛星之一，後為神祗，如帝王一樣，統領四時。
太歲緣起歲星，歲星即係木星。古人觀天定時，歲星約莫十二歲行黃道一週，是為一辰。歲同年相近，而一歲為日行黃道一週。如冬至到冬至。歲星在黃道十二方位，就代表一歲，十二歲一週。之不過歲星實情行快少少，行快千分之廿二，唔夠十二。八十六年多之後，就會超一次，是為超辰。後漢書寫一百四十四年，寫多咗。
隨住算法推步，日益進步，又有咁問題，就虛構一星，叫太歲。太歲行十二歲，無多無少。
太歲既然咁重要，以後所有曆都會跟住佢。曆年起首一定有太歲在某干支，而某干支就係年干支。古人信日月星辰都有靈，久而久之，就附會成神話，道教亦發揚光大。太歲有如帝王，平民百姓受唔起，要迴避，最後變成禁忌，有犯太歲之說。後來太歲，六十甲子、六十歲、六十神祗，個個有名有姓。
太歲所在有十二次，有特別嘅名，《爾雅》《史記》都有寫，用字稍稍唔同。後尾從簡，都用晒干支。
巫女星

巫女星（Galatea），即係小行星74，係太陽系小行星帶嘅一粒小行星，喺1862年8月29號發現。
巫峽

巫峽（粵拼：mou4 haap6），亦叫大峽（daai6 haap6），係長江三峽嘅第二峽，從重慶巫山縣大寧河嘅河口到湖北巴東縣官渡口，長45公里（28英里）。「巫峽」呢個名最早喺魏晉嘅《水經注》出現。唐朝初年，詩人楊炯寫咗首《過巫峽》。
巫奇

巫奇（粵拼：mou4 kei4；英文：Allen Moo；1968年9月20號—），馬來西亞霹靂州金寶人，原名巫啟雄（粵拼：mou4 kai2 hung4），又叫巫建鋒（粵拼： mou4 gin3 fung1）。佢係馬來西亞嘅華語男歌手同演員，阿哥巫啟賢都係歌手。
巫婆

女巫（粵拼：neoi5 mou4）、巫婆（粵拼：mou4 po4）（多數指老嘅）、巫女（粵拼：mou4 neoi5*2）（專指嫩嗰啲），喺西方文化度係指識用巫術、魔法、占星術等超自然能力嘅女人。
佢嘅英文「witch」係嚟自古英文嘅 wicca [ˈwittʃɑ] 同 wicce [ˈwittʃe] 。

基本特性
内文：巫術
睇埋：仙子
學者指，witch 呢隻英文字曾經係冇性別嘅：喺 17 世紀前，男同女嘅巫術使用者都會被稱為 witch；喺 17 世紀起，witch 開始變成專指女巫，而男巫開始被稱為 warlock 或者 wizard 。

相關故仔
睇埋：奇幻
巫婆成日出現喺虛構故仔入面。

童話故事
内文：童話
童話故事成日都提到巫婆。《白雪公主》講到大奸角惡毒皇后有塊魔鏡，塊魔鏡識講嘢會話佢知「邊個係世上最靚嘅」，而惡毒皇后就係靠住呢塊鏡得知白雪公主住喺七個小矮人嗰度。
除此之外，亦可以睇吓《長髮姑娘》、《糖果屋》同埋《人魚公主》等嘅故仔。

耶加婆婆
内文：耶加婆婆
耶加婆婆（Baba Yaga）係個好出名嘅傳說巫婆。耶加婆成日出現喺俄羅斯同埋其他斯拉夫民族嘅童話同民間傳說入面。喺形象上，耶加婆婆顧名思義係一位阿婆，會坐住碌舂臼四圍飛，專喺森林入面捉細蚊仔嚟食。
喺外形上，耶加婆婆通常係生得好醜樣嘅巫婆，通常會响森林出沒。佢好興坐住個巨型嘅舂臼飛，會攞住掃把敲打舂臼嚟改變飛行嘅速度同方向。佢坐住嗰個舂臼飛起上嚟可以快得好交關，畀耶加婆婆追嘅人跑得幾快都走唔甩。
相傳耶加婆婆住喺一間怪屋仔裏面，間屋仔有好似雞噉嘅腳，仲識行。間屋嘅窗口對住森林，門口就對住牆。一旦耶加婆婆感覺到有細路喺森林蕩失路，就會叫間屋企轉向，打開個窗，準備捉細路。亦都有啲傳說話，耶加婆婆嘅屋仔會有用人骨造嘅圍欄，經過嘅人可以由人骨嘅數量睇得出耶加婆婆殺咗幾多人。
巫妖

一隻全身得返棚骨嘅巫妖喺度施咒語。
巫妖（粵拼：mou4 jiu2；英文：lich）係常見於奇幻故仔入面嘅一種死靈角色，指用邪術令自己變成不死嘅死靈。
喺奇幻故仔當中，有好多法力高強嘅死靈術士會想自己長生不死，而佢哋好多時會自願噉負出某啲巨大代價（例如係將自己嘅靈魂同人性賣俾惡魔）嚟變成巫妖得到長生；巫妖外觀上通常會有明顯「死咗」嘅特徵，例如皮膚呈灰白色，甚至係冇嗮肉得返棚骨，佢哋通常能夠保留自己生前嘅智能同法力，而且往往仲會因為佢哋通曉死靈術而成為喪屍等「低級」死靈嘅領袖；喺奇幻電子遊戲入面，巫妖通常會係大佬級嘅角色。
巫威廉

巫威廉（葡文：William Woo；1968年11月27號—）係巴西唐人，機械工程師同政治人，巴西聖保羅州嘅聖保羅市出世。佢喺2007至2011年、2015年起出任巴西眾議員。
巫山縣

巫山（粵拼：mou4 saan1），古名巫郡（mou4 gwan6）、巫縣（mou4 jyun6*2），係中華人民共和國重慶市轄縣。

史
戰國時期係楚國嘅巫郡，後來歸秦國，秦昭襄王三十年（前277年），改置巫縣。
隋開皇三年（583年），巫縣改名巫山縣，屬建平郡。
1949年12月17號，四川省巫山縣人民政府成立。
1997年6月28號，巫山縣劃咗畀重慶市管。
張國興

張國興（英文：Chang Kuo-sin，1916年9月18號—2006年2月2號）係香港學者、記者、出版商。佢做過香港浸會學院講師、傳理系主任、社會科學院院長。
1952年9月，張國興獲自由亞洲協會同美國福特基金會資助，創立亞洲出版社。
張國興個老婆係羅宏孝。
張圭悧

張圭悧（韓文：장규리，1997年12月27號—）係南韓女演員同女歌手。
張士誠

張士誠（1321年—1367年），原名張九四，係大元末年其中一位起義人物，曾經同朱元璋勢均力敵，最後被朱元璋消滅，佢本人都被朱元璋處死。佢本身係泰州（江蘇大豐）人。喺元朝末年起義眾割據軍閥中，有「友諒最桀（殘暴），士誠最富」嘅講法。
張外龍

張外龍（장외룡，1959年4月5號—）係南韓足球教練，前職業足球員。
張多蕙

張多蕙，係大韓民國嘅一個女藝人同埋歌手。
張大大

張大大（粵拼：zoeng1 dai6 dai6；簡化字：张大大；英文：Wayne Zhang；1990年11月2號—），曾用名張韡，係中國大陸嘅男主持人，上海人。佢喺上海戲劇學院畢業。

演藝經歷
2010年開始擔任湖南衛視主持人，主持湖南娛樂頻道節目《單身廚房》，擔任2010年度星姐選舉主持人，4月，主持《舞動奇蹟》第三季發佈會。2011年開始主持節目《挑戰麥克風》第四季。2013年，為湖南衛視《我是歌手》第一季黃貫中嘅芒果經紀人。7月，主持節目《娛樂急先鋒》。2015年，為湖南衛視《我是歌手》第三季譚維維嘅芒果經紀人。2016年，為湖南衛視《我是歌手》第四季HAYA樂團嘅芒果經紀人，同年亦主持幾檔王牌節目，包括安徽衛視嘅《超級大首映》、騰訊視頻嘅《周一見》，樂視嘅《顏值大戰》、愛奇藝嘅《大學生來了》，同年7月，加盟湖南衛視大型女團綜藝節目《夏日甜心》擔任甜心兄長。2017年，為湖南衛視《歌手2017》譚晶嘅音樂合夥人。
張國良

張國良，係香港親中派傳媒人同政治人，《香港文匯報》前社長，全國政協香港委員，香港再出發大聯盟發起人之一。
張豐毅

張豐毅（簡化字：张丰毅，1956年9月1號—），係中國大陸男演員，祖籍河南南陽，湖南長沙出世，生長於雲南。
1971年佢初中退學，之後加入東川文工團，成為一名演員。1978年就讀北京電影學院表演系。佢嘅出道作係1982年嘅《駱駝祥子》，其他參演作品包括《霸王別姬》、《赤壁》、《武媚娘傳奇》等等。
張賢秀

張賢秀（粵拼：zoeng1 jin4 sau3；韓文：장현수；1991年9月28號—）係南韓嘅足球員，喺首爾出世，司職後衛。而家踢緊廣州富力。

職業生涯
張賢秀喺2010年開始喺南韓嘅延世大學讀緊書嗰陣俾J聯賽波隊睇啱咗，喺2012年加入咗日本足球職業聯賽嘅東京FC。佢第一次正式參加嘅比賽係2012年3月6號嘅亞洲冠軍盃小組賽入面，同布里斯本獅吼嘅比賽入面出過場。
2014年1月，廣州富力足球會正式宣佈買入張賢秀。
張賢勝

張賢勝（1989年9月3號—）係大韓民國嘅一個男藝人同埋歌手。
張赫

張赫（韓文：장혁，本名：정용준；1976年12月20號—），係大韓民國嘅一個男藝人同埋演員。
張說

張說（667年—731年2月9號），字道濟，河南洛陽人，係大唐前期嘅宰相。唐玄宗繼位後佢做中書令輔政，同姚崇、宋璟等大臣使國力箭咀向上，奠定咗「開元之治」嘅基礎。
張謇

張謇（1853年7月1號—1926年7月17號），字季直，號嗇庵，江蘇海門人。係清末狀元、中華民國嘅政治人物、生意人同埋教育家。佢喺1913年做北洋政府嘅農商總長。佢喺近代認為實業可以救國，最出名事跡係創立咗大生紗廠、南通大學同復旦公學等。
山斑馬

山斑馬 係三挺斑馬入邊，而家數量最少嘅一挺，分佈喺非洲南部嘅西海岸，屬於瀕危物種。
山景站

山景地鐵站 - 星加坡地鐵嘅一個車站。
山景（南）站 - 香港輕鐵鐵路車站
山景（北）站 - 香港輕鐵鐵路車站
山旮旯實習生

《山旮旯實習生》（The Village Shops）係香港電視娛樂製作嘅真人騷本地遊節目，由周祉君、余逸思、曾贊學同李敏主持，2021年5月16號到9月19號逢禮拜日20:00-20:30喺ViuTV播。節目主持會體驗香港本地嘅鄉郊生活。

節目調動
2021年6月13號—7月4號：由於播《歐洲國家盃2020賽日精華》，所以停播四次。
2021年7月25號—8月8號：由於播《奧運有得揀》，所以停播三次。
山旮旯睇樓團

《山旮旯睇樓團》係香港開電視嘅外購節目。節目嘅原裝正版係日本朝日電視台播出嘅節目「ポツンと一軒家」，經配音同剪接後喺香港開電視77頻道上播放，節目主持係林修同埋所喬治，節目已經喺香港播出兩季。

概要
節目內容主要係透過衛星影像去搵日本國境內位置山旮旯嘅住所，然後再由攝製隊去訪問戶主。
山景葶藶

山景葶藶（學名：Draba oreodoxa）係十字花科葶藶屬下嘅一個種。
山新

山新（粵拼：saan1 san1；1989年1月1號—），網名為山攻攻（saan1 gung1 gung1）、山新德南（saan1 san1 dak1 naam4），真名王宥霽（wong4 jau6 zai3；簡化字：王宥霁），曾用名為王爽（wong4 song2），中國大陸配音員，聲創聯盟中文配音社團同北斗企鵝工作室人員。佢藝名嚟自名偵探柯南嘅主角工藤新一同佢日文配音員山口勝平。2016年5月20號喺微博發表自己同皇貞季結婚。

配音嘅作品
呢個表唔完整，歡迎加料。
孤獨的和弦

《孤獨的和弦》係臺灣歌手蕭煌奇出嘅個人第七張錄音室專輯、第四張國語專輯。喺2011年1月20號由華納音樂發行。

簡介
呢張專輯收錄咗十隻歌。
孤獨病

《孤獨病》係香港男歌手姜濤喺2020年推出嘅流行歌，由林奕匡作曲、陳詠謙填詞，收錄喺佢所屬組合MIRROR大碟《One and All》。
孤立語

孤立語（粵拼：gu1 lap6 jyu5 / gu1 laap6 jyu5 ；英文：isolating language）係按構詞方式嚟分類語言嘅方法。

概論
孤立語特徵係唔會點用詞形變化或者黏着式構詞，即係語素對字嘅比例好近1比1。
粵語等嘅漢語以及越南話都公認孤立，啲字好多時每隻都淨係有一段語素所以「啲字好孤立」。
英文就冇粵語咁孤立，例如redo（重新做過，現在式）就有兩段語素：re-（重新…）同do（做）。
孤泣

孤泣，原名梁家威（英文：Ray Leung，1981年7月16號—），係香港流行小說作家，2008年開始出作品，出咗超過六十本小說。2018年，viuTV改編佢嘅作品去拍電視劇《已讀不回》。

經歷
2007年，孤泣創作過嘅歌曲《水泡》喺第19屆CASH流行曲創作大賽上攞到《流行曲創作亞軍》同《網上最受歡迎歌曲》嘅獎項。2008年12月，出咗第一本散文作品《孤泣情心》。2009年，孤泣開始喺網上連載小說，作品主要以有電影感嘅愛情同懸疑故事，而家官方網站每年都有連載最新故事，重有出版小說。2014年4月，孤泣嘅作品《殺手世界》第一次攞到香港閱讀城第11屆十本好讀第八位，喺同月12號去咗頒獎禮。同一年，孤泣攞埋第一屆香港金閱獎。孤泣嘅小說《APPER2 人性遊戲》曾經因為啲情節問題俾香港方面擺入第二類不雅物品。
2018年10月，自孤泣小說改編嘅二十集電視劇《已讀不回》喺ViuTV播放。
孤狼同謀

《孤狼同謀》（Wolfs）係齣2024年美國電影，由鍾華斯執導，畢彼特、佐治古尼主演。
孤王

孤王（粵拼：gu1 wong4；簡化字：孤王；1997年8月14號—2017年11月2號），係中國大陸嘅電玩玩家同主播，河南許昌人，祖籍河南鄭州。佢2016年中開始玩王者榮耀呢款網遊，後嚟喺2017年5月31號喺觸手TV以「孤王」嘅網名身份做網遊主播，期間佢喺中國大陸服嘅王者榮耀遊戲入面，成日鬥究竟係劉禪定張飛隻角色最勁抽。亦講到「邊個話（王者榮耀）嘅輔助冇將來」嘅問題。同年7月將直播時間改成從00:00～09:00連續四個月，令玩家一度㷫餐勁。
由於佢長期日夜顛倒打網遊打通宵，喺2017年11月2號喺河南許昌嘅住所死咗，終年20歲。
孤王死咗之後嘅第二日，佢屬下嘅觸手直播平臺亦將成個主播機搞整改工作，專門針對直播時間太長兼超負荷運轉嘅主播，若果嚴重超負荷運轉嘅主播，要強制收台處理。佢嘅死訊喺事發5日後公佈出街，引發大量遊戲玩家同遊戲圈好多同學嘅歎息，亦反映咗遊戲主播職業有好多艱難同尷尬。
巴略瓦爾

巴略瓦爾（西班牙文：Ballobar）係西班牙亞拉岡威斯卡省一座城，住1千人。
巴登－烏騰堡

巴登－烏騰堡（德文：Baden-Württemberg，又譯巴登－維騰堡、巴登－符騰堡），係德國西南面嘅一個聯邦州，首府史特加，1952年由三個聯邦州合併成。
巴生谷

巴生谷（馬來話：Lembah Klang）又叫巴生河流域，係由馬來西亞吉隆坡同環繞佢周圍嘅雪蘭莪州屬中部各市鎮所組成。
2012年，巴生谷區域人口大約係790萬，係馬來西亞人口最多地區之一。
巴甫洛達州

巴甫洛達州（哈薩克文：Павлодар облысы）係哈薩克嘅一個州，首府巴甫洛達。
巴登巴登

巴登巴登（德文：Baden-Baden）係德國一個城市，喺巴登－烏騰堡，人口約莫5.4萬。
御厨景

御厨景（1977年8月29號—）係日本足球員，司職後衞，效力過橫濱水手，及仙台七夕。
御厨貴文

御厨貴文（1984年5月11號—）係日本足球員，司職後衞，效力過甲府風林，草津溫泉，及富山勝利。
御寶飲食集團

御寶飲食集團係一間2004年喺新加坡發跡嘅跨國連鎖中菜餐飲集團，分店遍布新加坡、上海、香港、仁川、倫敦同巴黎。

歷史
2004年，活躍於新加坡飲食界嘅香港人梁智威，喺新加坡創立御寶飲食集團首間餐廳————御寶閣潮州酒家。2012年，集團喺上海開設中國第一間餐廳。2015年，馬來西亞財團Navis Capital成為集團大股東。2017年，集團喺香港、廣州同仁川開設御寶軒餐廳。2018年，於英國倫敦開設分店。之後，再在巴黎開設分店。自2017年起，集團旗下多間分店先後獲《米芝蓮指南》評為星級餐廳。
御女

御女係一官名，帝王之妾，即係妃嬪。起自北魏皇帝元宏。
御夫座

御夫座（Auriga）係家下八十八西洋星座之一。佢響天球北部，佔天球面積657平方度。地球北半球來講，御夫座係冬天嘅星座，即係冬夜會見到。肉眼可以睇到嘅星，約莫90粒到。有一到四等星10粒，即係有1等星1粒、2等星1粒、3等星4粒、4等星4粒。

史
御夫座係古希臘托勒密所編嘅托勒密48星座之一。
御史衞公祠

御史衞公祠，堂號永思，亦叫御史祠、隔橋永思祠，喺廣州市海珠區瀝滘村中區坊，係番禺瀝滘衞氏五世祖、御史中丞衞伯英嘅祠堂。明朝萬曆十六年（1588年）起。初頭門額寫衞氏宗祠。坐東朝西。2011年10月，公佈為海珠區登記保護文物單位。

建築
總體係蝠鼠型格局。總面闊30.6米，總進深18.9米，佔地578.34平方米。磚木石結構。
中路第一沓面闊三間13.52米，進深3.5米共七架，前牆後柱承重。硬山頂，鑊耳封火山牆，灰塑龍船脊。明間前便有四級石級，有抱鼓石。牆體青磚花崗石腳。分中牆中開大門，兩便有門枕石，兩棟木門。花崗石鋪地。後簷係花崗石柱。第一、二沓之間有天井。中間係花崗橫條石鋪地。兩便係卷棚頂廊，碌筒瓦面。
第二沓內寢十五架，面闊三間，進深11.8米，三三柱加後牆承重，屋頂形式似足第一沓。有三級花崗岩石級。側邊有個細抱鼓。前簷柱係八角鹹水石柱。金柱係木圓柱，有柱頭斗。左路形式係梯形，面闊約莫7.4米，進深約莫18.9米。右路有兩房，中間有小天井，總面闊9.7米，總進深13.4米。
建築前便有一個三面圍住嘅院仔，闊16.8米，進深9.0米。

匾額同神主
祠堂初頭門額寫「衞氏宗祠」，落款係「經筵講官黎民表贈」。第二沓內寢上高掛堂號「永思」，落款係「翰林檢討林承芳贈」。祠堂內寢神主四櫃，祭祀六世祖元泰、七世祖君盛、八世祖宗禮、九世祖觀德；左廊三櫃，祭祀十世祖文杰、文政、文受、文昱。
御姊

御姊來自日本漢字詞「御姉」，係ACG術語，指嗰啲外表、身材同性格都比較成熟嘅後生女仔。
布勒站

布勒站（英文：Burrard Station）係溫哥華架空列車嘅一個車站，位於溫哥華市中心地底，1985年啓用。

出入口
布勒街出入口：主出入口。可以通往隔離嘅皇家中心（Royal Centre）同賓陶中心（Bentall Centre）。
布勒街昇降機
：自成一個出入口，有自己嘅閘門同售票機，昇降機直通兩個月臺。

公交車線路
喺布勒站地面可以轉搭嘅公交車線路包括：
喺加拿大線通車之前，布勒站地面重係幾條分別來往列治文、素里、三角洲同白石嘅路線嘅終點站。
布吉大佛

布吉大佛（泰文：พระพุทธมิ่งมงคลเอกนาคคีรี，英文嘅正式譯名：Puttamingmongkol Akenakkiri）係一座啱啱起好嘅佛像，響泰國布吉島西南部嘅山岡頂，呢度原本係橡膠種植園。根據家下已有嘅資料，可以相信大佛係尊坐佛像，佢唔係觀音像，面向東邊攀牙灣，背向安達曼海。高45米，矮過美國自由女神像1米，下底蓮座嘅直徑25米。地皮連同造價估計為三千萬泰銖（冇計到整場地同埋修路），由泰國南部各寺院嘅香客捐款捐咗成兩千萬銖，布吉政府埋單一千萬銖左右[未記出處或冇根據]。

點樣嚟
布吉政府計劃咗從鎮龍灣整條路上嚟，從芭東嘅遊客可能要坐大巴翻過五、六百米高嘅卡杜山（嗰度一早有咗一尊遠近馳名嘅佛像），過山後往鎮龍、寶拉恭（遊艇碼頭）方向去搵嗰條路。

邊處望到
喺鎮龍灣、拉唯灣、卡塔、小卡塔海灘都直呈望到唔成問題，芭東海灘因隔住山望唔到，大概要上七十幾米高嘅芭東塔，喺卡崙海灘亦望唔到，去四十米高嘅美桃山莊酒店（Peach Hill Hotel-本身就響桃山頂）頂樓可能有希望。
布卡約·沙卡

布卡約·沙卡（英文：Bukayo Saka，2001年9月5號—）係一個英格蘭足球員，司職翼鋒，而家效力緊英超球會阿仙奴。

攞過嘅獎
呢節要加長。
布勒希斯

布勒希斯（英文：Blackheath，意譯黑草原），係英國倫敦東南一地方，介乎路易咸同埋格林尼治之間。羅馬帝國時代，羅馬人起咗一條由多佛去倫敦嘅大直路，布勒希斯係其中一站。佐治時代同維多利亞時代，布勒希斯一帶開始起得越來越多住宅。今時今日，布勒希斯係倫敦東南一個住宅區，交通好方便，係根德郡北部火車幹線入倫敦嘅其中一個大站。
布司虹

布司虹（法文：Bouzeron），係法國布爾岡索恩盧瓦嘅其中一個市鎮。
布吉國際機場

布吉國際機場係泰國第三大國際機場，佢響布吉府嘅西北部；國際機場代碼係HKT。
呢度起咗條三千米嘅跑道，年客運量五百幾萬。
布加勒斯特FCSB

布加勒斯特FCSB（英文：FCSB）係羅馬尼亞布加勒斯特一間職業足球球會，依家踢緊羅馬尼亞甲組足球聯賽。
徐容九

徐容九（1872年—1911年）係黃花崗七十二烈士之一，祖籍廣東花縣。
徐小龍

徐小龍，香港親中派政治人物，寧夏政協港區委員、正職係建築測量師，報稱在WICINT 完成碩士課程。。

政治立場
佢係香港親中派一員，曾經喺親中派組織香港青年交流平台嘅活動入面，公開表示支持北京未經諮詢或香港人同意而單方面推行嘅《全國人民代表大會關於完善香港特別行政區選舉制度的決定》同埋隨後相應本地立法嘅《完善選舉制度條例草案》，強行削減香港立法會直選議席比例同引入政府唔公開、單方面決定嘅國安審查機制。另外，佢亦支持「愛國者治港」嘅主張同埋推動以愛國為主軸嘅國民教育，又曾經大力推動香港人前往大灣區發展，呼籲年青人唔好錯失「十四五」機遇。

選舉經歷
喺政府大幅度削減直選議席同排除民主派參選嘅2023年香港區議會選舉，徐小龍曾經以獨立名義參選地區委員會界別（屯門），攞到71票，未能當選。

義工工作
佢亦喺香港童軍總會服務多年，宜家擔任緊副香港總監(管理)。
徐家匯站

徐家匯站係上海地鐵1號綫、上海地鐵9號綫同上海地鐵11號綫一個地鐵站，喺徐匯區。個站1993年5月28號啟用。
徐小鳳

徐小鳳Paula Tsui Siu Fung2018年9月17號，徐小鳳喺香港體育館「金光燦爛徐小鳳演唱會2018」尾場演出。女歌手原名徐鄖書羅馬拼音Tsui Siu Fung英文名Paula Tsui Siu Fung花名香港之鶯小白光（中文：白光 (影星)）小鳳姐國籍 加拿大 中國（香港）永久居留權 香港出世 (1949-01-01) 1949年1月1號（75歲） 中華民國湖北省武昌市職業歌手教育程度中一配偶鄭經翰（1974年結婚；1979年離婚）屋企人徐雲雄（二弟）音樂類粵語流行音樂、華語流行音樂活躍年代1969至1992年，2005年至今唱片公司文志 / 永恆 / 新力 / 康藝成音 / 寶麗金網站徐小鳳全球歌友會網路電影資料庫（IMDb）資訊
徐小鳳（粵拼：ceoi4 siu2 fung6*2，英文：Paula Tsui Siu Fung，1949年1月1號—），真名徐鄖書，人稱「小鳳姐」，前香港女歌手，七十至八十年代期間活躍喺香港流行樂壇。

家庭
徐小鳳有六兄弟姊妹，自己排最大，細個由中國大陸湖北武昌嚟香港定居。到香港之後，父母繼續經營江浙食品生意，佢因為要幫父母打理店務同埋睇住細佬妹，所以讀到中二就輟學。
1965年，徐小鳳報名參加咗一項由天天日報同埋「南國試驗劇團」聯合兩家公司舉辦嘅「香港之鶯」歌唱比賽，結果同佢一齊報名、積極力爭出閘嘅兩個同學落選，徐小鳳就無心插柳，憑一曲白光嘅《戀之火》登上冠軍寶座。呢個榮銜冇即時為徐小鳳帶嚟特別際遇，因為父母一直認為做歌手要拋頭露面，反對佢從事歌唱事業。不過後嚟，佢成功說服父母，並喺夜總會擔任歌手，幫補家計。

樂壇經歷
徐小鳳喺1969年正式加入樂壇，灌錄唱片。
徐小鳳嘅事業發展有四個階段。佢早期喺文志唱片同埋永恆唱片主要唱口水歌－－即係翻唱人哋嘅作品，例如《淚的小花》、《情人的眼淚》、《午夜結他》同埋《愛情的代價》等，直到1978年嘅《大亨》（顧嘉煇曲）先有為大眾熟悉而又屬於自己嘅歌。喺呢個萌芽階段，佢出咗超過廿張唱片；雖然係翻唱人哋嘅作品，但一直受大眾歡迎，銷量幾好。
徐小鳳其後轉投新力（CBS SONY），唔再唱口水歌，真正成為獨當一面嘅歌手，係佢嘅事業轉捩點。喺佢六張大碟（包括離開之後至出嘅一張）中，歌曲以改編日本或歐美樂曲為主，包括《風雨同路》、《人生滿希望》、《夜風中》、《人似浪花》、《黃沙萬里》等，亦偶有本地創作好似《漫天風雨》同埋《風的季節》（都係李雅桑曲）。呢啲都係徐小鳳嘅成功之作，而其中兩首首本名曲——《無奈》同埋《風的季節》，都出自離開新力前嘅最後一張大碟《新曲與精選》，嗰陣徐小鳳雖然算係當紅歌手，但未算大紅大紫，聲勢重係唔及甄妮或汪明荃，時為1981年。
徐小鳳翌年改投康藝成音。期間徐小鳳一度同近乎壟斷電視音樂節目嘅無綫電視鬧得唔開心，因此雙方停止合作。冇咗電視宣傳並冇將徐小鳳打沉，順住新力兩首流行作品嘅氣勢，徐小鳳憑《隨想曲》（顧嘉煇曲）獲得香港電台十大中文金曲獎，並為最高票數獲獎，奠定徐小鳳喺歌壇嘅不倒地位。其後喺1985年嘅演唱會創下10場紀錄，進一步確認徐小鳳嘅殿堂地位。唔計精選唱片，康藝成音同佢出版咗三張原創唱片、兩張演唱會現場錄音同埋一張重唱國語經典老歌嘅唱片，後者銷量也達白金，可謂異數。除《隨想曲》外，期間嘅成功作品包括本地創作嘅《星光的背影》（林子祥曲）、《情比雨絲》（顧嘉煇曲）、《順流逆流》（蔡國權曲），同埋改編日本樂曲嘅《星星問》、《風裏的呼喚》。
1986年，徐小鳳加盟寶麗金。首張大碟《每一步》至為成功，除同名嘅改編歌外，歌曲重包括後來分別成為無綫劇集《流氓大亨》主題曲同插曲嘅《城市足印》（林敏怡曲）同埋《婚紗背後》（徐日勤曲），後者成為佢嘅首本名曲。呢段期間，其他為人熟悉嘅歌曲有本地創作嘅《冬》（蔡國權曲）、《誰又欠了誰》（鍾肇峰曲）、《一縷情絲》（劉以達曲）及《雙城記》（王傑曲），重有改編嘅《流下眼淚前》同埋《夢飛行》。唔計精選唱片，徐小鳳喺寶麗金出咗九張原創唱片、兩張演唱會現場錄音同埋一張重唱國語經典老歌嘅唱片，而1991年嘅《文明淚》係徐小鳳灌錄嘅最後一張唱片。
徐小鳳喺1983年至2006年期間，喺香港共開咗169場演唱會（唔計兩場因病補場），徐小鳳可以講係演唱會嘅經典代表人物。特別係1992年嘅43場個唱，根據香港旅遊協會小冊子資料記錄，更被列入嗰時嘅世界紀錄。徐小鳳聲勢嘅顛峰時期，可以話係從演唱會開始，比較有趣嘅係，呢個係喺後輩梅艷芳當紅之後嘅事，嗰時你爭我奪，我一個徐廿二，你一個梅廿八，我再一個徐卅三，演唱會王者之爭方休。後者就係選唱徐小鳳嘅《風的季節》喺歌唱比賽中得冠軍而晉身歌壇。
1989年，徐小鳳獲香港電台頒金針獎，表揚佢喺樂壇嘅卓越成就。

私人生活
徐小鳳嘅私人生活一向低調，但佢嘅神秘婚姻就幾哄動。徐小鳳喺70年代因為同後來成為香港政壇名嘴同埋香港立法會議員嘅鄭經翰合辦演唱會而結緣，兩人喺1974年結婚，但婚姻只維持咗5年，喺1979年離婚。呢段神秘婚姻直到1994年至被披露出嚟，震撼一時。
徐少江

徐少江，香港電影工作者，曾經憑電影《風再起時》入圍第41屆香港電影金像獎最佳攝影。
徐展堂

徐展堂，GBS，JP（英文：Tsui Tsin-tong，1940年12月9號—2010年4月2號）係香港生意人、實業家、經濟冒險家、慈善家同埋藝術文物收藏家，祖籍江蘇宜興，江西吉安出世。

經歷
徐展堂喺1950年跟屋企人去香港，1954年阿爸肺病過身，佢同阿媽、細佬妹相依為命。少年時代做過銀行信差、餐館雜工等。1957年創業，經營食肆、油漆、廣告招牌製作、裝修等。1970年代初，香港經濟蕭條，徐展堂冒險大手買入股票、房地產而致富。1980年代初，中英關於九七問題談判，香港地產低潮，徐展堂又再出擊，兩次成功，奠定佢經濟基礎。之後收購香港老字號中華製漆廠、香港城巴集團同埋英國倫敦首都城巴、北海集團，成為跨越香港、星加坡、中國大陸等國度嘅企業家集團。徐展堂嘅投資興趣重包括埋能源、基建同汽車等等。
徐展堂喺1993年起任全國政協常委，係最資深嘅港區全國政協常委，同時又被中方委任為港事顧問、預委會委員、特區籌委會委員、推選委員會委員等。2001年獲香港特區政府頒授金紫荊星章。
徐展堂亦有「古董大亨」嘅美譽。喺過去20年斥巨資從蘇富比、佳士得等拍賣會買返嘅珍貴文物多達5000多件，包括陶瓷、青銅器、玉器、家具、牙角器等，保守估計總值10幾億港元，藏量媲美國家級博物館。
2010年3月5號兩會期間，喺北京寓所爆血管暈倒，送院之後被證實腦死亡。
2010年4月2號朝早11點喺北京協和醫院逝世，終年69歲。
徐小媚

徐小媚，台灣時代力量政治人物，2022年曾經代表時代力量參與臺中市第十一選舉區議員選舉，但未能當選。
巴頓魯治

巴頓魯治（Baton Rouge）係美國路易斯安那州首府，大約住咗23萬人。
巴順達拉國王

巴順達拉國王（英文：Bashundhara Kings）係孟加拉國達卡一間職業足球球會，依家踢緊孟加拉超級足球聯賽。
巴頓

巴頓（1885年11月11號—1945年12月21號）係美國陸軍嘅一位上將，以響第二次世界大戰歐洲戰場先後指揮美國陸軍第7軍團同第3軍團而聞名。佢生於一個優越嘅家庭，屋企有悠久嘅軍事背景；又曾經參加1912年夏季奧運會，亦都係M1913型軍刀嘅設計者。
巴頓抍過手下，又發表過被譽為史上最激勵人心嘅演講—喬治·巴頓對第三軍團嘅演講。
巴頓抍卒案

巴頓抍卒案（抍讀星，兜巴抍嘅抍，粵音：baa1 deon6 sing1 zeot1 on3；英文：George S. Patton slapping incidents）係指1943年8月初，美國軍官巴頓響二戰西西里島戰役時因為一時火遮眼、抍咗手下兩個陸軍士兵結果惹來好大爭議嘅事件。佢分別響兩間醫院遇到住院又無明顯損傷嘅兩個二等兵，佢好嬲，話咗兩個人，重摑咗佢哋。記者德魯·皮爾森公開件事之後引起好大關注，事後巴頓有一年無繼續指揮作戰。
巴馬火腿

巴馬火腿（意大利文：Prosciutto crudo）係意大利一種風乾火腿，巴馬出產嘅至出名，通常切薄就噉食。
巴馬縣

巴馬瑤族自治縣（壯語：Bahmax Yauzcuz Swci Yen），係中國廣西壯族自治區河池市轄下嘅一個瑤族自治縣。面積1966平方千米，人口275699人（2011年），其中壯族人口17.5萬，大概佔咗成個縣總人口嘅70.13%（2011年），瑤族人口67767人，大概佔咗成個縣總人口嘅24.58%。郵政編碼547500。縣人民政府喺巴馬鎮。

行政區劃
下轄1個鎮、9個鄉：
鎮：巴馬鎮。
鄉：燕洞鄉、甲篆鄉、那社鄉、所略鄉、西山鄉、東山鄉、鳳凰鄉、百林鄉、那桃鄉。

物產
土特產品：巴馬火麻、巴馬香豬、珍珠黃玉米、油魚、黑豆、茶籽油、木薯澱粉、芭蕉芋絲粉、貓豆、金銀花、木棉花、黑山羊。

旅遊景點
百魔洞、百鳥巖、盤陽河、可滋泉、輝綠巖。
巴馬丹拿

巴馬丹拿（Palmer and Turner，減筆 P & T），香港則師樓，曾參與香港唔少屋宇設計，至擴展到世界各地。曾經上海開樓，有名叫公和洋行。現今名為巴馬丹拿集團（P & T Group）。除香港之外，有十四處則師樓。公司唔止做則師，亦有做工程。
巴馬丹拿至初為則師威廉沙維（William Salway）香港所開嘅則師樓，一八六八年開，隨有有幾位合伙人加，到一八九〇年，以當時兩名合伙人，改名巴馬丹拿。
恩施許家坪機場

恩施許家坪機場（粵音：jan1 si1 heoi2 gaa1 ping4 gei1 coeng4）係喺中國湖北嘅一個機場，喺1993年嗰陣起好兼且開放畀人用嚟搭飛機。
恩特萊納

恩特萊納（西班牙文：Entrena）係西班牙拉里奧哈一個城，盛產葡萄酒。
恩理覺

恩理覺主教（意大利文：Bishop Enrico Pascal Valtorta，1883年5月14號—1951年9月3號）係宗座外方傳教會會士，亦係香港最後一任宗座代牧兼頭一任天主教香港教區主教。佢喺意大利卡拉泰布里安扎出世，1907年嚟香港傳教，	1926年出任香港宗座代牧，到1946年香港宗座代牧區升做教區，所以就改任香港主教。最後喺香港死，享年68歲。
恩斯特·馬赫

恩斯特·馬赫係一個奧匈帝國物理學家、哲學家、教育學家、教授、攝影師、政治人。
恩格勒

恩格勒（粵拼：jan1 gaak3 lak6，法文：François Englert，1932年11月6號—）係個比利時嘅理論物理學家，喺2013年攞到諾貝爾物理學獎。
恩特里利奧斯省

恩特里利奧斯省（西班牙文：Entre Ríos）係南美國家阿根廷嘅廿三省之一。
恩氏單棘躄魚

恩氏單棘躄魚（學名：Chaunax endeavouri）係單棘躄魚科單棘躄魚屬嘅其中一個種。
恩施市

恩施市係中國湖北恩施一個縣級市，總面積3972平方公里，人口79萬。
孫嘉寶

孫嘉寶，香港親中派政治人，香港再出發大聯盟發起人之一。
孫啟烈

孫啟烈係香港親中派政治人物。

選舉經歷
喺2016年，佢成為香港特别行政區選舉委員會工業界（第一）委員。之後，佢有份提名林鄭月娥參與2017年香港行政長官選舉。
孫堅

孫堅（粵拼：syun1 gin1；156年—191年），字文台（man4 toi4），吳郡富春縣（今浙江杭州富陽）人。東漢末年嘅將領。係孫武嘅後裔。

東吳勢力嘅開始
孫堅後生嗰時黃巾起義，佢平定一啲黃巾部隊，獲朝廷封佢做別部司馬。公元185年，涼州嘅邊章同韓遂叛變，嗰時朝廷任命嘅車騎將軍張溫邀請孫堅一齊去，任命佢做「與軍從事」，孫堅嗰時已經察覺到董卓會搞到天下大亂，所以勸張溫殺董卓，但係張溫諸多藉口，實際上係怕咗董卓，所以無殺佢。
後來長沙盜匪區星自稱將軍，集結萬幾人攻城掠地，周朝、郭石呢啲民變首領都喺零陵、桂陽，響應區星。朝廷就任命孫堅做長沙太守。孫堅自己親自率領兵將，又度啲計策應付，用咗一個月左右嘅時間就收拾咗區星，之後又收拾埋周朝同郭石，整理好呢嘅三個郡。漢朝總結孫堅之前嘅功勞，封佢做烏程侯。

討伐董卓
公元190年，關東諸侯起兵討伐董卓。孫堅帶領軍隊到魯陽同袁術盟。袁術立即上表，令孫堅成為「破虜將軍」，代理豫州刺史。所以孫堅又稱「孫破虜」。
之後孫堅屯兵喺梁東，俾董卓大將徐榮大敗於梁縣，俾董卓俘虜嘅手下都受到殘酷殺害。跟住孫堅改屯陽人，喺廣成大敗內部問題嚴重嘅董卓軍，領軍嘅大督護胡軫狼狽走佬，都督華雄被殺（三國演義移花接木咗嘅關羽身上）。

壯志難酬
最後孫堅雖然成功入主洛陽並逼走董卓，但係因為聯軍嘅內部分裂，無人再以國事為重，孫堅唯有修輯好洛陽嘅皇帝陵墓，然後班師撒退。
公元191年，孫堅喺袁術嘅命令下攻打劉表嘅荊州，俾劉表部下黃祖嘅屬下射死，終年三十六。孫權做皇帝之後，追諡孫堅「武烈皇帝」，廟號「始祖」。喺《三國演義》裏面就改成因為中咗蒯良嘅計謀而俾黃祖部將呂公射死。
孫大倫

孫大倫，香港親中派政治人，香港再出發大聯盟發起人之一，旗下公司中港照相經營「快圖美」晒相同埋喺香港、中國代理日本富士菲林嘅產品。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會批發及零售界委員。之後，佢有份提名林鄭月娥參與2017年香港行政長官選舉。

家庭
孫大倫嘅仔孫道弘係灣仔區委任區議員，新民黨黨員。
孫娜恩

孫娜恩，係大韓民國嘅一個女藝人同埋歌手。
孫子兵法

《孫子兵法》，亦叫孫子，孫臏兵法，係部兵書，係敎人點打仗。相傳兵法係孫武所寫，孫武尊稱孫子，因以爲名。兵法成書春秋末期，亦有人認爲係戰國。書分十三章，強調戰略之重要。
彩繪玻璃

沙特爾主教座堂嘅彩繪玻璃陽光通過伊朗一間清真寺嘅彩色玻璃窗，展現出唔同嘅顏色。
彩繪玻璃（英文：stained glass），又有叫彩色玻璃（coloured glass）或者花窗玻璃，係指有顏色嘅玻璃。彩繪玻璃喺色彩上可以整到好鮮艷，所以成日俾人攞嚟整一啲充滿裝飾同圖案嘅玻璃窗。亦都因為噉，彩繪玻璃喺建築設計上有廣泛嘅藝術用途，例如好多教堂嘅設計都興加入彩繪玻璃，等日頭嗰陣陽光能夠透過彩繪玻璃射入建築物內部，展現出俾好多人覺得好靚嘅光效果。
彩興路

彩興路（英文：Choi Hing Road），係香港九龍牛頭角嘅一條馬路，由彩石里同彩石道交界開始，去到明愛樂恩學校。
彩絲糖

彩絲糖（CHELSEA）係日本明治企業出產嘅一種糖，1971年推出，有三款口味：牛油、乳酸同咖啡，仲有三隻味都有嘅雜錦裝，都係用有花圖案嘅黑色盒裝住。2024年3月，明治宣佈因為呢隻糖銷量唔好，決定唔再賣。
彩神星

彩神星（Aurora），即係小行星94，係太陽系小行星帶嘅一粒小行星，喺1867年9月6號發現。
彩福邨

彩福邨，香港公共屋邨之一，喺九龍牛頭角，佐敦谷平山，彩榮路五十八號，英文叫Choi Fook Estate。行政上歸觀塘區，香港房屋委員會劃入九龍東。二〇一〇年入伙。屋宇設計為非標準型。一共有四座，分別係彩樂樓、彩善樓、彩喜樓、彩歡樓。總共有三千四百伙。以平方米計算，大細由二十一米二到四十三米六。
22°19′41″N 114°13′01″E﻿ / ﻿22.32808°N 114.21696°E﻿ / 22.32808; 114.21696
彩穗木屬

彩穗木屬（粵拼：coi2 seoi6 muk6 suk6，學名：Richea）係杜鵑花目杜鵑花科嘅一個屬。
彩禧路公園

彩禧路公園（英文：Choi Hei Road Park）係香港一座以花崗岩為主題嘅主題公園，地址係觀塘區平山彩禧路3號，佔地1.36公頃，係香港面積最大嘅一座花崗岩公園。
彩色視覺

彩色視覺（粵拼：coi2 sik1 si6 gok3 | 英文：color theory）係生物或者機械透過光嘅波長或者頻率嚟分辨色彩嘅視覺能力。生物主要靠眼入面視網膜嘅視錐細胞。
愛情沒有來的時候

《愛情沒有來的時候》（英文：No Love Left In Tainan，粵語意思：愛情無嚟到嗰陣時）係香港電視廣播有限公司製作嘅電視電影，喺2018年8月5號禮拜日晚20:30－22:30喺翡翠台播。電影由洪永城、譚凱琪、林師傑、戴祖儀主演，喺臺南拍。主題曲《未開始的故事》由戴祖儀主唱。
愛情的盡頭

愛情的盡頭（英文：The End Of Love）係台灣樂團伍佰&China Blue喺1996年6月26號出嘅唱碟。

簡介
呢張專輯銷量突破五十萬張。呢隻碟入面嘅《挪威的森林》亦係伍佰&China Blue最令人熟悉嘅歌，而《Last Dance》喺2019年就被揀做電視劇《想見你》嘅插曲，同專輯出嘅時間差24年，上咗KKBOX風雲榜2020華語單曲週榜前三名。
愛情虛構故仔

愛情虛構故仔（粵拼：oi3 cing4 heoi1 gau3 gu2 zai2），又叫愛情故仔或者言情小說，係用角色之間嘅戀愛做劇情主幹線嘅虛構故仔，屬於通俗文學。民國初期嗰時嘅鴛鴦蝴蝶派即係專寫愛情內容嘅一個派系，其中嘅張恨水就好有代表性，到咗現代，台灣同香港嘅愛情小說都有好多，比較出名嘅有張小嫻、席絹、亦舒、岑凱倫、瓊瑤等人。愛情小說好受後生人歡迎，尤其係未婚女姓讀者。
通過愛情小說，唔少後生仔女讀者第一次認識愛情係乜嘢，包括初戀、暗戀、三角戀係乜，當事人嘅內心感受，可以有乜嘢解決方法同結局。
科幻愛情講嘅故仔就設喺未來世界嘅浪漫關係，主題好多時涉及科技點影響人嘅浪漫關係。
愛情虛構故仔嘅英文名叫 romance fiction。

子類型
當代愛情故仔係指背景設於作者身處嘅時代嘅愛情故仔，係愛情故子當中最大嗰類，出名嘅作品有 1813 年出嘅《傲慢與偏見》－呢個作品圍繞英國鄉紳貴族嘅成長同感情問題（作者身處嘅時代），故仔講男女主角分別性格上有缺點－男主角為人高傲、女主角容易對人評頭品足同產生偏見（角色以及衝突嘅可能性），但及後同對方相處之後，學識克服自己嘅缺點，最後成婚。《傲慢與偏見》呢份作品有陣時因為設喺 19 世紀早期而俾人分類做古代愛情故仔，但原則上，因為個故仔設於作者身處嘅時代，所以算係當代愛情故仔。
超自然愛情故仔係指故仔當中涉及超自然元素嘅愛情故仔，出名作品有《吸血新世紀系列》，吸血新世紀故仔講一個十零歲嘅人類後生女愛上咗一個成 104 歲嘅吸血鬼，呢隻吸血鬼屬一個飲動物血唔飲人血嘅吸血鬼家族，及後有第個吸血鬼家族嘅成員嘗試傷害女主角（衝突）。呢個故仔屬愛情故仔，因為情節集中於男女主角嘅戀愛關係，同時又涉及咗吸血鬼呢個超自然元素。
愛情犀利哥

愛情犀利哥（韓文：미우나 고우나；英文：Likable or Not）係韓國KBS電視台喺2007年9月3號至2008年5月2號首播嘅日日連續劇，由趙東赫、韓智慧、金智錫、劉仁英、李英恩、金燦宇等演出。2010年6月4號起每晚喺香港時間晚上8點至9點半喺香港亞洲電視高清亞洲台同本港台播出。

人物介紹
趙東赫 飾 羅善宰
美國名牌大學畢業，返韓國做股票經紀。
韓智慧 飾 羅丹風
韓國大型食品公司嘅職員，啱啱升咗組長，係善宰個妹。張言雨前女友，姜白虎老婆
金智錫 飾 姜白虎
畢業後無所事事，亂咁信人而俾人呃，連佢阿媽嘅積蓄都俾人呃埋。鳳琇雅嘅阿哥。
柳仁英 飾 鳳琇雅
韓國大型食品公司嘅太子女，喺巴黎讀書，趁住假期返韓國。嫁羅善宰後離婚，鍾意發細路女脾氣。
李令恩 飾 黃智瑛
寵物醫生，以前同善宰交往，姑姐係白虎嘅舅母。
金燦宇 飾 吳達言
白虎嘅舅父，老婆黃鎂愛唔理佢同個仔，返外家，結果同佢同事蘇娜（Eva P飾）拉埋天窗。
李智英 飾 黃鎂愛
吳達言嘅前妻，姜白虎嘅舅母，黃智瑛嘅姑姐，有個五歲嘅仔。幫智瑛為善宰出氣收善宰阿媽嘅掟煲費重使埋。
李重文 飾 張言雨
愛情程式

《愛情程式》 係臺灣歌手范逸臣個人第三張錄音室專輯，2004年11月19號發行，一共收錄十二首歌。
富川瑤族自治縣

富川瑤族自治縣，係中國廣西賀州一瑤族自治縣，面積3273平方公里，人口39萬。
富川

富川瑤族自治縣：中國廣西賀州一縣。
富川縣 (越南)：越南河內一縣。
富川市：南韓京畿道一市。
富川站：多處。
富川市

富川市（韓文：부천시／富川市 Bucheon si */?）係喺韓國京畿道西邊嘅城市，喺1973年成立，係一個用工業為主嘅地方。佢嘅東面係首爾、西面係仁川。
富嶽三十六景

《富嶽三十六景》係日本浮世繪畫家葛飾北齋一系列嘅浮世繪作品，喺1830年代整，總共有46幅圖。呢啲作品都係描繪由唔同地方望向富士山嘅景色。
富嶋均

富嶋均（粵拼：fu3 dou2 gwan1，1964年6月1號—）係日本足球員，司職前鋒，效力過橫濱飛翼，及福岡黃蜂。
富平

富平係中國陝西渭南一個縣，總面積1233平方公里，人口76萬。
數學危機

數學危機通常指嘅係數學基礎受到挑戰嘅事件，歷史上發生過三次，每一次都對數學嘅發展有重大影響。數學危機反映咗人類思維嘅盲點，直至今時今日，仍然有好多唔太熟數學嘅人，會提出類似嘅問題，例如 0.999... 等唔等於 1。

內容
第一次數學危機，關於無理數。
無理數
勾股定理
第二次數學危機，關於微積分入面嘅無限小。
0.999...
微積分
無限小
極限
第三次數學危機，關於集合論。
集合論
理髮師悖論
第四次數學危機，數學界遇到嘅下一個根本性挑戰或者疑問。對於具體係咩，似乎冇一個公認嘅定義，可能涉及深層嘅邏輯問題、無法解決嘅數學猜想，又或者係新興嘅數學框架同理論帶嚟嘅衝擊。
數學史

數學有好長歷史。史前嘅人類就喺度試緊用自然嘅法則嚟衡量物質嘅多少、時間嘅長短呢類抽象數量，例如度時間就有日、季節、同年呢啲。冇幾耐算術亦都好自然出現咗。古代嘅石碑亦表示嗰時嘅人經已有些少幾何學知識。喺打後嘅有歷史時代，數學係為咗文明早期嗰陣嘅生產活動而誕生嘅－包括稅務同貿易嘅實用計算、測量土地、同埋預測天文事件呀噉－呢啲需要可以簡單噉概括為早期數學對數量、結構、空間、同埋時間方面嘅研究。嗰時嘅人亦都有咗啲記數嘅架生，例如符木、或者響印加帝國（Inca Empire）入面用嚟儲存數據嘅奇普（Quipu）－唔同文明都有各自嘅記數系統。另一方面，古人都有啲對純數學嘅研究：古代中原嘅六藝之一就有「數」呢一門。而「Mathematics」呢個詞響歐洲有希臘話詞源 μαθηματικός（mathematikós）－呢個字意思係「學問嘅基礎」噉解，源於 μάθημα（máthema；「知識、學問」）－古希臘人已經有啲數學概念。
到咗 16 世紀，算術、初等代數、仲有三角學等嘅初等數學西人經已大致搞掂。17 世紀有咗「變數」呢個概念，令啲人開始研究變化緊嘅量同量嘅相互關係、同埋圖形之間嘅相互變換。西人響研究古典力學（Classical mechanics）嘅過程之中又發明咗微積分。隨住自然科學嘅進一步發展，為咗研究數學基礎而產生出嚟嘅集合論同數理邏輯呢啲領域亦都開始慢慢發展。總體嚟講，數學由古代到而家都一直係噉延展緊，而且同科學有好豐富嘅相互作用－兩者都有著數。
數學響歷史上有好多嘅大發現，並且直到今日都仲會有新嘅發現。根據俄羅斯數學家 Mikhail B. Sevryuk 響美國數學會通報 2006 年 1 月嘅期刊入面講，「存在響數學評論（Mathematical Reviews；一本好有料到嘅數學期刊）資料庫入面嘅論文同埋書嘅數量自從 1940 年（數學評論嘅創刊年份）經已超過咗一百九十萬份，而且每年仲增加超過七萬五千份嘅細目。呢個學海嘅絕大部份都係新嘅數學定理同埋佢哋嘅證明。」
數字和

一個整數嘅數字和，係將一個數喺特定記數系統入面嘅每一個數字加埋所得嘅和，例如喺十進制入面，嘅數字和就係。
數學之美

數學之美係指由數學度攞到嘅美學。
有數學家由數學入面攞到美嘅愉悅，形容數學係種藝術形式嚟，或者係種創造力活動，就好似音樂同詩歌。
愛美利亞－羅曼尼亞

愛美利亞－羅曼尼亞（意大利文：Emilia-Romagna）係意大利嘅其中一個大區，首府波隆那。
維基同享有多媒體嘅嘢：Emilia-Romagna
愛美利亞－羅曼尼亞文

愛美利亞－羅曼尼亞文（emiliân-rumagnōl），係意大利愛美利亞－羅曼尼亞嘅語文，大約440萬人用緊。屬於少數民族語言，已經列入聯合國教科文組織世界瀕危語言地圖冊，瀕危程度係「危險」。
愛美麗狂想曲

《愛美麗狂想曲》（英文：Beauty And The Boss）係香港無綫電視製作嘅時裝電視劇，由陳豪、李佳芯、蕭正楠同陳瀅領銜主演，並由曹永廉、譚凱琪、楊詩敏、姚嘉妮、朱智賢同劉溫馨聯合演出，監製羅永賢。劇集主題係現代女人為咗自己嘅幸福而努力。
愛美路曾寧氏

愛美路曾寧氏（Emil Jannings，1884年7月23號—1950年1月2號）係德國一個男演員、電影演員、舞台劇演員、電影導演，1914年出道。
愛群

愛群（英文：Oi Kwan，代號B02）係灣仔區議會轄下一個選區，喺1994年設立，依家嘅區議員係灣仔起步嘅羅偉珊。
普及選舉

普及選舉，減筆普選，係公民權利一種，指選舉普及而平等。普及嘅意思，係指一地之內成年公民，唔理佢個性別、年紀、種族、信仰同社會狀況點樣（通常唔包括未擁有國籍嘅非公民以及特定人士），都有同等權利去參選同投票。

各國普選制
根據瑞典一個國際組織The International Institute for Democracy and Electoral Assistance（International IDEA）紀錄同研究，至2007年，全球已有185個國家嘅人民可投票選舉國會（包括埃及、印度、南非等），但部份君主立憲制嘅國家包括好多中東國家國王或宗教領袖作為國家元首可推翻國會決議，國會並無實權，有108個國家嘅人民可投票選舉最高領導人（總統或總理），如埃及1980年代後穆巴拉克曾五度當選總統，選舉過程有嚴重弊端，前四次選舉都無反對黨候選人，實際上等於獨裁統治。
普選權始祖國家已不可考。紐西蘭、芬蘭、瑞典同挪威同其他部份國家都有資格主張本國係最先實現完全平等嘅民主選舉嘅國家（指最先允許女性擁有投票權利嘅國家，儘管存在限制）。部份國家或州喺不同時期授予同取消過公民普選權。
按年代先後排刑：
汶萊奉行蘇丹制，男性同女性公民冇任何選舉權。

女性嘅普選權
睇埋：女性參政權
1776年，新澤西授予女性普選權，資產資格同男性一樣（詞語「居民」代替「男人」），但後來喺1807年被廢止。1838年，皮特凱恩群島授予有限嘅女性普選權。19世紀後期，世界有一半國家同地區授予有限嘅女性參政普選權，1861年，從澳洲南澳洲開始，係第一個無限制女性投票權嘅地方，但女性最初未被允許參加競選。
第一個授予女性參政權嘅國家係紐西蘭，喺1893年嘅大選開始前幾個禮拜，成年女性嘅參政權法案被通過。1894年，澳洲南澳洲係第一個授予普遍女性公民投票權並允許佢哋競選國會議席。
1919年，美國憲法第十九修正案獲美國國會通過，成年女性喺1920年獲得平等嘅投票權。
1931年，西班牙第二共同國允許女性有參政權，當年共有三名女性喺選舉中當選。喺一次擴大女性政治權利在現行選舉嘅辯論中，激進女性主義同社會主義者肯特認為，西班牙女性並未準備好投票，佢哋會被天主教會影響，去投票支持右翼保守派候選人。然而Clara Campoamor以女權不被注意嘅定位辯護，最後佢嘅論點佔咗上風。喺1933年嘅選舉中，所有​​23歲或以上嘅公民都獲得普選權嘅政治權利。但最後Campoamor同肯特都失去佢哋嘅議席。
普埃布拉州

普埃布拉州係墨西哥嘅一個州，喺國土中部，首府普埃布拉。
普埃布拉

普埃布拉（Puebla）係墨西哥城市、普埃布拉州首府。而家佢嘅歷史中心係世界文化遺產。
普天

普天郡（韓文：보천군／普天郡 Pochŏn gun */?）係朝鮮民主主義人民共和國兩江道嘅一個郡。
普塔勒姆區

普塔勒姆區響斯里蘭卡西北部，首府係普塔勒姆市。